આવી અનેકવિધ પ્રવૃતિઓ કરી તન, મન, અને ધનથી થાકી જવાય ત્યારે જેમ સન્યાસ લીધેલો માનવી સંસારમાં પાછો ફરે તેમ પ્રવાસસ્થ મનુષ્ય પોતાના ઘેર પાછો ફરે છે. ઘરની ચા પી, રોટલી-દાળ-ભાત-શાક ત્રણ દિવસ લાગલાગટ ખાય પછી એના નસકોરામાંથી પંજાબી/ઢોંસા/સંભારની વાસ જાય છે અને એનામાં પ્રવાસ વર્ણન કરવાનું જોમ આવે છે. અને પછી જે પ્રવૃત્તિઓ કરતી વખતે એનો જીવ નીકળી ગયો હતો, એ વિષે રસપ્રદ વાતો કરી, ભોગેજોગે સારા આવી ગયેલા ફોટા ફેસબુક પર મૂકી આ માનવી બીજાઓ માટે ઈર્ષ્યાપાત્ર બની રહે છે. ■